Norsk juletre som gave til byer i andre land

Flere norske kommuner, Hordaland fylke og enkelte private grupper sender årlig et juletre (gran) som gave til byer og kommuner i andre land. Dette gjøres som en gest overfor vennskapsbyer, men også for å skape oppmerksomhet om Norge i utlandet. Mest kjent av juletrærne som sendes fra Norge er treet som Oslo gir til London og som settes opp på Trafalgar Square.

Bakgrunn 
Skikken tok til etter andre verdenskrig. Først ute var Larvik, som første gang sendte juletre til Frederikshavn i Danmark i 1946, deretter sendte Oslo tre til London i 1947 og Bergen til Newcastle i 1949. Alle disse byene sender ennå (pr. 2016) årlig juletre til sine vennskapsbyer. Det har vært mest populært å sende juletre til Storbritannia og Island, der henholdsvis minst 16 og 14 byer eller kommuner har fått juletre i gave fra Norge. Også flere andre land har fått norsk juletre, blant annet har minst åtte byer i Tyskland og fem hver i Nederland og Danmark i kortere eller lengre perioder fått juletre fra norske kommuner. Oslo har i årenes løp gitt juletre til minst åtte byer i like mange land, mens Stavanger har gitt til minst seks byer, de fleste i Storbritannia.

I senere år har den vennskapelige eksporten av juletrær fra Norge gått noe ned, i første rekke på grunn av kostnadene, men også av hensyn til miljøet og vanskeligheter med frakten. Likevel får i 2016 minst 17 europeiske byer tilsendt juletre som gave fra steder i Norge: Aalborg, Aberdeen, Eiði, Frederikshavn, Garðabær, Gouda, Grimsby, Hamburg, Kiel, Kirkwall, London, Newcastle, Reykjanesbær, Sauðárkrókur, Stykkishólmur, Sunderland og Wolfenbüttel. Et spesielt tilfelle er Kirkwall, der St. Magnuskatedralen hvert år får juletre fra både Hordaland fylkeskommune og Grimstad kommune. Treet fra Hordaland settes opp utenfor kirken, mens treet fra Grimstad får plass inne i kirken. De tennes med én dags mellomrom.

Å gi juletre i gave til byer i andre land er ikke bare en norsk skikk. På Island, som ikke har viltvoksende gran, har mange byer fått juletre fra vennskapsbyer i Europa. For eksempel ga Cuxhaven i Tyskland og Frederiksberg i Danmark et tre hver til Hafnarfjörður i 2000. Samme år fikk Kópavogur et juletre fra vennskapsbyen Norrköping i Sverige. Som følge av omfattende granplanting på Island kunne islendingene selv for første gang gi et juletre i gave til Tórshavn på Færøyene i 2014.

Frankfurt am Main i Tyskland hadde i 1986 og 1987 et juletre fra Ringerike. Dette treet ble imidlertid gitt av Deutsch-Skandinavische Bank i Frankfurt.
Myndighetene i Athen ønsket i 1987 et juletre fra Oslo, men forespørselen ble avslått.
I etterkant av arbeidet med Oslo-avtalen i 1993 tilbød Norge et juletre til Betlehem i Israel. Israelske myndigheter takket imidlertid nei til gaven, offisielt på grunn av fare for smitte av sykdom til lokale israelske trær.
I årene 1997-2002 ga Oslo et «norskættet» juletre til Washington, D.C.. Strenge importregler i USA gjorde det umulig å importere et tre fra Norge, så man nøyde seg med et tre plantet av norske innvandrere i Iowa.

Se også 
Kategorien Trafalgar Square Christmas tree på Wikimedia Commons

Referanser

Eksterne lenker 

 «Hvor lenge kan Norge sende stygge juletrær til britene?», NRK, 4. desember 2021

Juleskikker
Jul i Norge